Author: gabriela.meszarosova
Last saved by: sulik
Company: Ministerstvo Spravodlivosti SR

Predkladacia správa

           Dôvodom navrhovaných úprav zákona č. 65/2001 Z. z. o správe a vymáhaní súdnych pohľadávok je skutočnosť, že v súvislosti s postupným prevádzaním súdnych pohľadávok do justičnej pokladnice podľa jednotlivých obvodov krajských súdov je potrebné, aby ustanovenia zákona riešili a upravili aj správu a vymáhanie súdnych pohľadávok vzniknutých z činnosti vojenských súdov a z činnosti špeciálneho súdu. 

           Cieľom navrhovanej novely je zosúladiť ustanovenia týkajúce sa trvalého upustenia od vymáhania súdnych pohľadávok a odpustenia súdnych pohľadávok s ustanoveniami  § 6a ods. 6 a 9 zákona č. 278/1993 Z.z. o správe majetku štátu v znení neskorších predpisov. Tieto ustanovenia upravujú, že súhlas zriaďovateľa s rozhodnutím o trvalom upustení od vymáhania pohľadávky sa vyžaduje až pri pohľadávke vyššej ako 50 000,-Sk a pri odpustení pohľadávky sa ustanovuje maximálna suma 30 000,-Sk.

Návrh zákona nebude mať dopad na štátny rozpočet, rozpočty obcí ani rozpočty vyšších územných celkov. 

Materiál nemá finančný, ekonomický, enviromentálny vplyv ani vplyv na zamestnanosť.

	Návrh zákona bol predložený na medzirezortné pripomienkové konanie. Ku dňu kedy boli práce na návrhu zákona ukončené z povinných subjektov nezaslali pripomienky Ministerstvo hospodárstva SR, Ministerstvo školstva SR, Národný bezpečnostný úrad SR, Úrad geodézie, kartografie a katastra SR , Súdna rada SR, Nejvyšší súd SR, Krajský súd Nitra, Krajský súd Žilina, Krajský súd Prešov a Vyšší vojenský súd Trenčín.

Legislatívna rada vlády Slovenskej republiky dňa 10. 02. 2004 návrh zákona prerokovala a  schválila. 

Vláda Slovenskej republiky schválila tento návrh zákona dňa 25. februára 2004 svojím uznesením č. 146/2004. Materiál nebol predložený do Národnej rady Slovenskej republiky. Vzhľadom na dĺžku legislatívneho procesu bolo potrebné zmeniť navrhovanú účinnosť zákona z 1. júla 2004 na 1. november 2004. Z uvedeného dôvodu predkladá ministerstvo spravodlivosti nové znenie návrhu zákona, v ktorom sa upravuje oproti pôvodnému materiálu iba účinnosť návrhu zákona.